Baba ook dood in kop-aan-kop-botsingDrie passasiers van die blou Volkswagen het in die ongeluk omgekom (Foto: Verskaf) Drie mense, onder wie ŉ maand oue baba, is Maandag dood toe twee motors op die R39-pad naby Lothair in Mpumalanga in ŉ trompop botsing betrokke was. Volgens brig. Selvy Mohlala, polisiewoordvoerder, het ŉ blou Volkswagen Polo TSI van Ermelo in die rigting van Lothair gereis toe dit reg van voor teen ŉ Audi A3-sedan gebots het. Die Audi het in die teenoorgestelde rigting – in die rigting van Ermelo – gery. “Volgens berigte is die drie passasiers van die Polo, onder wie ŉ maand oue babadogtertjie, ŉ 13-jarige seun en ŉ 27-jarige vrou, op die toneel dood verklaar,” sê Mohlala. “Die bestuurder en nog twee passasiers van die Polo het ernstige beserings opgedoen. “Die twee passasiers van die Audi het ook ernstige beserings opgedoen.” Al die beseerdes is per ambulans na ŉ nabygeleë hospitaal geneem vir verdere mediese behandeling. Die polisie in Lothair ondersoek ŉ saak van manslag. Die oorsaak van die ongeluk is in hierdie stadium nog nie bekend nie.